b"\n_START_ARTICLE_\nBeaglen matka\n_START_PARAGRAPH_\nBeaglen matka (engl. The Voyage of the Beagle) on yleisimmin annettu nimitys Charles Darwinin vuonna 1839 julkaisemasta klassisesta teoksesta, joka alkuaan ilmestyi HMS Beaglen kapteenin Robert FitzRoyn toimittaman neliosaisen matkakertomuksen Narrative of the Surveying Voyages of His Majesty's Ships Adventure and Beagle kolmantena osana nimell\xc3\xa4 Journal and remarks, 1832\xe2\x80\x931835. Kirja on sek\xc3\xa4 matkakertomus Beaglen toiselta, viisivuotiselta purjehdukselta, jolle Darwin osallistui, ett\xc3\xa4 Darwinin tutkimusp\xc3\xa4iv\xc3\xa4kirja, joka kattaa sek\xc3\xa4 biologian, geologian ett\xc3\xa4 antropologian alat._NEWLINE_Kirjan osoittauduttua myyntimenestykseksi kustantaja julkaisi sen pian uudelleen nimell\xc3\xa4 Journal of Researches into the Geology and Natural History of the various countries visited by H.M.S. Beagle. My\xc3\xb6hemmin teoksesta toimitettiin useita erilaisia laitoksia eri nimill\xc3\xa4. Kirja suomennettiin 2008."